เมืองไทย แคปปิตอล ออกหุ้นกู้4พันล้าน รองรับแผนขยายธุรกิจ-คืนหนี้ชุดเดิม
เมืองไทย แคปปิตอล ออกหุ้นกู้ชุดใหม่ 4,000 ล้านบาท ชูดอกเบี้ย 3-3.65%
18 พ.ค. 2563

นายปริทัศน์ เพชรอำไพ รองกรรมการผู้จัดการ บริษัท เมืองไทย แคปปิตอล จำกัด (มหาชน) (MTC) เปิดเผยว่า เมื่อวันที่ 13 พ.ค. 2563 ที่ผ่านมา บริษัทฯได้ยื่นไฟลิ่งต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เพื่อเตรียมเสนอขายหุ้นกู้ชุดใหม่ ซึ่งบริษัทจะนำเงินที่ได้จากการเสนอขายหุ้นกู้ไปใช้ในการจ่ายคืนเงินกู้ที่ครบกำหนด รวมถึงขยายสาขาและขยายพอร์ตสินเชื่อ และเพิ่มสภาพคล่องของบริษัทฯ โดยหุ้นกู้ชุดใหม่ที่จะเสนอขาย มีจำนวน 2 ชุด วงเงินไม่เกิน 4,000 ล้านบาท โดยชุดที่ 1 อายุ 1 ปี 5 เดือน อัตราดอกเบี้ยคงที่ 3.00% ต่อปี และชุดที่ 2 อายุ 3 ปี 5 เดือน 2 วัน อัตราดอกเบี้ยคงที่ 3.65% ต่อปี กำหนดชำระดอกเบี้ยทุก 3 เดือน
โดยบริษัทฯ ได้แต่งตั้ง 4 สถาบันการเงินชั้นนำ ได้แก่ ธนาคารกรุงเทพ ธนาคารกสิกรไทย ธนาคารกรุงไทย และธนาคารซีไอเอ็มบีไทย เป็นผู้จัดการการจัดจำหน่ายหุ้นกู้ในครั้งนี้
“หุ้นกู้ของ MTC เป็นโอกาสการลงทุนที่น่าสนใจ เนื่องจากธุรกิจของ MTC มีอัตราการเติบโตที่สม่ำเสมอ โดยเมื่อวันที่ 30 เม.ย. 2563 หุ้นกู้ของบริษัทได้รับการจัดอันดับความน่าเชื่อถือ ที่ระดับ BBB+ จาก ทริสเรทติ้ง สะท้อนถึงสถานะที่แข็งแกร่ง โดยทริสเรทติ้งประเมินบริษัทฯจะได้รับผลกระทบจากการแพร่ระบาดของไวรัสโควิด-19 ในวงจำกัด อยู่ในระดับที่บริหารจัดการได้ ทั้งนี้ ทริสเรทติ้งคาดว่าบริษัทจะใช้นโยบายการให้สินเชื่อที่เข้มงวดและมีการเก็บหนี้ที่มีประสิทธิภาพเพื่อควบคุมหนี้เสียที่อาจจะเกิดขึ้นในอนาคต" นายปริทัศน์ กล่าว
ทั้งนี้ MTC เป็นผู้ให้บริการสินเชื่อแก่ลูกค้ารายย่อย โดย ณ วันที่ 31 มีนาคม 2563 บริษัท มีสาขารวมทั้งสิ้น 4,294 สาขา กระจายอยู่ใน 74 จังหวัดทั่วประเทศ ในไตรมาส 1/2563 บริษัทมีกำไรสุทธิ 1,237 ล้านบาท บริการของบริษัทแบ่งเป็น 5 ธุรกิจ ได้แก่ ธุรกิจให้บริการสินเชื่อทะเบียนรถ ธุรกิจให้บริการสินเชื่อส่วนบุคคล ธุรกิจให้บริการสินเชื่อที่มีที่ดินเป็นหลักประกัน ธุรกิจให้บริการสินเชื่อนาโนไฟแนนซ์ และธุรกิจเช่าซื้อ ที่อยู่ภายใต้ชื่อ บริษัท เมืองไทย ลิสซิ่ง จำกัด ซึ่งเป็นบริษัทย่อยของ MTC
สำหรับผู้สนใจลงทุนสามารถติดต่อสอบถามรายละเอียดเพิ่มเติมได้ที่ผู้จัดการการจัดจำหน่ายหุ้นกู้ ประกอบด้วยธนาคารกรุงเทพ จำกัด (มหาชน) (ยกเว้นสาขาไมโคร) หรือ โทร. 1333 ธนาคารกสิกรไทย จำกัด (มหาชน) หรือ โทร. 02-888-8888 กด 819 ธนาคารกรุงไทย จำกัด (มหาชน) หรือ โทร. 02-111-1111 ธนาคารซีไอเอ็มบี ไทย จำกัด (มหาชน) หรือ โทร. 02-626-7000